Steppdans

Steppdans (engelsk tap dance) er en rytmisk danseform med jern under sålene på skoene. Med basstone under hælparti og diskanttoner under halvtå, skapes det forskjellige lyder og toner som supplerer musikken. Steppdansere improviserer ofte til musikken. Stepp ble ofte brukt som underholdningsinnslag i de gamle Hollywood-filmene, mens i dag er det fortsatt vanlig i musikaler på teater. Steppdans hadde også en sentral rolle i den amerikanske animasjonsfilmen Happy Feet.

Historikk

1900-1940 
USA er steppdansens hjemland. Stepping er en annen form for dans utviklet på 40-tallet i USA uten jern under skoene, og må ikke forveksles med steppdans. I tillegg til forskjellig dansestil har steppdansere i dag jern under skoene. Britiske og irske innvandrere kom til USA med sine tradisjonelle step-danser og vestafrikanske slaver med sin musikk- og dansekultur. I skjæringspunktet ble det utviklet en særegen dansekunst basert på rytme og musikkglede.

Steppdans ble scenedans under minstrel shows som var svært populære i siste halvdel av 1800-tallet. Hvite dansere, som regel irske, farget ansiktet med brent kork for å likne på svarte afrikanere. De danset basert på egne tolkninger av afrikansk dans og musikk, og konkurrerte om å være mest «autentiske». Unge, fargede gutter danset også i minstrel shows. Også de farget ansiktene sorte, med hvite øyne og munn. På 1800-tallet ble dansen kalt buck and wing eller flat foot dance og ordet steppdans, eller tapdance, ble først brukt i 1902.

Steppjernet ble oppfunnet i 1910, da en ung danser i et vaudeville-show ble frustrert over at et bråkete publikum ikke hørte lydene fra skoene hans. På den tiden brukte danserne lærsko med tresåler, eller mynter og ølkorker festet til skoene. Danseren fikk faren, som var smed, til å smi tynne metallplater som han kunne feste under skosålene. Bruken av steppjernet  spredte seg og er i dag vanlig for alle steppdansere.

1940- og 50-tallet 
Da storhetstiden for de store swingorkestrene gikk til ende på 1940- og 50-tallet, sank interessen for stepp.

1990-tallet 
På midten av 1990-tallet blomstret interessen for steppdansen opp igjen. Steppdanser og skuespiller Gregory Hines (1946–2003) var en pådriver i så måte.

Utøvere 
En rekke steppdansere (også kalt steppere)  er blitt berømte gjennom populære amerikanske underholdningsfilmer der musikk og dans har vært viktig: Master Juba og Bill "Bojangels" Robinson med Shirley Temple, Fred Astaire og Ginger Rogers, Gene Kelly, Nicolas Brothers, Jimmy Slyde, Gregory Hines, Savion Glover, Tap Dogs, Brenda Bufalino, Joseph Wiggan og Jason Samuels Smith  i nyere tid.

Den internasjonale steppdansdagen 
Hvert år den 25. mai, på Bill "Bojangels" Robinsons fødselsdag, feires den internasjonale steppdansdagen (National Tap Dance Day). Dagen feires internasjonalt, men også i Norge.

Steppdans i Norge 
Steppdans undervises ved flere danseskoler i Norge, og har siden 1990-tallet utviklet seg til å bli en populær danseform. Skolen At Tickle Toes driver undervisning og formidling av steppdans i Norge. 

I 2015 ble Tap Oslo arrangert for første gang i Norge. Dette er en steppdansfestival som går over ei helg hvor det arrangeres kurs med både nasjonale og internasjonale pedagoger. Tap Oslo har også en konsertkveld/show hvor pedagogene danser til live musikk. Tap Oslo arrangeres også i 2016.

Referanser

Eksterne lenker 
 
 TheatreDance All About Tap Dance (engelsk)
 Youtube The Nicholas Brothers
 Youtube Ludovico Hombravella Suarez, Tap Oslo 2015 

Danser